'Poliki-poliki ikasten da' Baratzerako trikimailuak

Testua: AITZIBER OTEGI

Aurreko astean, Kutxa Ekoguneko Baratze Parke Sarean zehar lanabesak banatzen aritu nintzen. Aitzur kulunkaria izan zen banatu nuen horietako bat. Ez da lanabes ezaguna, baina lurra harrotu eta belar txarrak kentzeko oso praktikoa den lanabes bat da; betiere, lurra gogortuta ez badago.

Normalean, aitzurrarekin egin izan dut lan hori, baina, egia esan, lanabes hori erakutsi zidatenetik jabetu naiz zein garrantzitsua den zein lanetarako zein erreminta erabili jakitea. Neke eta bizkarreko min asko baztertzen ditu, eta, noski, denbora aurrezten laguntzen du.

Ikasi ere presaka egiten dugu

Zenbatetan gertatu zaigu –bai baratzean bai beste edozein arlotan– lan bat modu zehatz batera eta lanabes batekin egiten aritu ondoren, eta ia bukatu dugunean, egiteko beste modu bat irakastea? Ez zaizue halakoetan tonto aurpegia gelditzen? Eta esaten diogu geure buruari: "Hori jakin izan banu, honezkero hamaiketakoa egiten izango nintzen. Tortilla pintxo bat eta kafetxo bat, ia izerditu gabe eta besoko minik gabe...". Askotan, ezta?

Zergatik zerbait berria egiten hasi aurretik ez diogu dakien bati galdetzen? Ez al digu, ba, denbora eta haserre asko aurrezten lagunduko?

Esango nuke azken urteetan irakasten uztearen ohitura galtzen ari garela. Lehen, lanbide bat ikasten ari zen ikasle hori bere tutorearekin lanean aritzen zen, lanbidearen nondik norakoak ondo ikasi arte. Urteetan zehar eta denbora asko hartuz horretarako.

Azken urteetan, aldiz, lanean hasi orduko, bi gauza azaldu eta norberak moldatu behar du ahal den gutxiena galdetuz, bestela lankideei denbora baliotsu hori kenduko dielakoan.

Baratzeetan ere berdina gertatzen da. Inoiz baratzean aritu ez dena, normalean, bere kasa hasi ohi da, liburuetan eta Interneten begiratuz dudak. Egia da modu honetan ere uste baino hobeto moldatzen direla, baina berriro ere indibidualtasunerantz goaz. Baratze Parkeetan kontrakoa bultzatzen saiatzen gara.

Dakitenengandik ikasi

Hasiberriak direnei ikastaroak emateaz gain, dituzten dudak argitzen eta gai konkretuei buruz aholkatzen saiatzen gara. Furgobaratza zerbitzuaren bidez edo baratzeetara bisitak eginez egiten dugu lan hori.

Baratze horietan elkartearen figura indartzen saiatzen gara. Elkarteek baratzeetan egin beharreko askotariko lanak koordinatzen eta burutzen dituzte, eta, horrekin batera, elkarren arteko loturak indartzeko aukera polita ematen dute.

Beti izan ohi da baratzeaz gehiago dakien norbait, eta modu polita izaten da batak besteari dudak galdetu eta laguntzen saiatzeko. Hala eta guztiz ere, askotan, norbait zerbait beste modu batera egin dezakegula esatera etortzen bazaigu, gaizki hartzen dugu... Gure burbuila mundu hori apurtzera etorriko balitz bezala.

Ireki gaitezen zertxobait dakienari entzutera eta, modu horretara, lagun berriak egitera. Egia da beti egon ohi dela ezer ez jakin eta dena erakutsi nahi duen horietakorik... Baina horiei antzeman bezain pronto, "bai, bai" esan, eta lehen egiten ari zinen berdina egiten jarraitu eta listo. Ez da horren zaila izaten.

Baratzean baserritarrak maisu

Beste askok, berriz, esango dute informazio hori Interneten edo Youtuben lortu ahal dugula. Pandemiaren gai honekin, inoiz baino gehiago ohartu gara emozioen alorrean ongi egoteko zein garrantzitsuak diren giza harremanak, eta, nahiz eta Internetek eta bideo-deiek bakardade hori samurtzen laguntzen duten, ez da inoiz berdina izango.

Beraz, utz gaitezen irakasten. Gaiaz dakiten horiek lagunduko digute eta, aldi berean, gertutasuna emango digute. Eta baratzearen kasuan, irakaslerik hoberena zein izango litzatekeen galdetzen badidazue, ez nuke duda handirik egingo: baserritarrak.

Urteetan zehar gure baratzeak zainduz ibili diren horiek.

Izan gaitezen beraien follower-ik sutsuenak!


UNESCOk baguetta eta euren guztien maisutasuna Gizateriaren ondare izendatu ditu

UNESCOk baguetta eta euren guztien maisutasuna Gizateriaren ondare izendatu ditu eta. Frantziaren ikurretako bat da baguetta, eta sari kolektibo gisa hartu dute izendapena herritarrek ere.


Sansebastianak

San Sebastian bezpera

22:15. Olazko Andre Mariaren plaza ingurutik irtenda, helduen danborrada herriko kaleetan zehar.

Gauerdian, talde guztiak plaza Nagusian elkartuta, udaletxean bandera igo eta danborradako abestiak joko dituzte.


Bertan Baztan elkarteak 'Bertan gaude' bideoa argitaratu du

Bertan Baztan elkarteak herritarrak bertako establezimenduetan erostera bultzatzeko Bertan gaude bideoa atera du sare sozialetan


Aitor Agirrezabal: "Lanean jarraituko dugu denontzako espazio seguroa izan dadin Hatortxu Rock"

Salatutako zortzi eraso sexista eta homofoboek ilundu dute 2022ko Hatortxu Rock elkartasun jaialdi ez ohikoaren balantzea, "Tamalez aitortu behar dugu ez dugula lortu Hatortxu guztondako espazio seguru izatea" adierazi du Euskalerria Irratian Aitor Agirrezabal antolakuntzako kideak, jaialdian egindako auzolan erraldoia balorean jartzearekin batera. Abenduko jaialdiaren antolakuntzari ekin diote dagoeneko.

Itzali dira bafleak eta orain balantzerako ordua da. Atarrabiako gunean oraindik ere desmuntai lanak egiten ari diren bitartean, Aitor Agirrezabal, Hatortxu Rock jaialdiko antolakuntzako kideak aurtengo udako edizio bereziaren gaineko balorazioa egin du. "Jaialdia arrakastatsua izan da, jendetza etorri da eta udan antolatzearen inguruan genituen zalantza eta kezkak uxatu ditu" azaldu du Agirrezabalek, "Eguraldiak lagundu du eta giroa ia ia bikaina izan da". Jaialdian zehar 8 eraso matxista eta homofobo salatu dira eta horrek ilundu du balantzea, "Gizartean dagoen arazoa da eta Hatortxu tamalez ez da horretatik libratzen" aitortu du antolakuntzako kideak, "Lanean jarraituko dugu denok gozatzeko eremua izatea Hatortxu Rock". Jaialdia ordubete lehenago amaitu zen salaketak ezagutu zirenean.

Egunotan 1.500 bolondres izan dira lanean Hatortxu jaialdia aurrera atertazeko. "Izerdia botata lortu ditugu txanda guztiak betetzea" azaldu du Aitor Agirrezabalek, "Izugarria da 1.500 pertsona auzolanean biltzea, eta oraindik ere egin daitekeela erakutsi dugu". Festa eta auzolana uztartzea geroz eta zailagoa da gure inguruan, "Ez da Hatortxuren kasua bakarrik, ikusi dugu geroz eta toki gehiagotan arazoak daudela lan boluntarioak biltzeko...arazo orokorra da, baina gure kasuan 1.500 lagun bilduta txalotzeko eta eskertzeko modukoa da".

Abenduaren 17an hurrengo Hatortxu Rock

Udako edizio berezia amaituta eta desmontai lanak oraindik ere martxan direlarik, antolakuntzako kideak hasi dira abenduko ohiko jaialdia antolatzen. "Hasi gara taldeak deitzen eta elkartasun jaialdia antolatzen" azaldu du Agirrezabalek, "Gertuago ikusten da amaiera, preso politiko asko Euskal Herrian daude eta geroz eta gutxiago kartzela barruan, baina oraindik 180 daude espetxean eta bat bera ere preso dagoen bitartean, Hatortxu Rock-ek aurrera jarraituko du".


Adimen kognitiboa lantzeko tailer berri baten hasiera, laster

Azaroaren 11n hasiko da eta astean behin ordu eta erdiko saio bat izango da; zabalik da izen-ematea.

Azaro erdialdean hasi eta otsail bukaerara bitartean, eguen oro egingo dute memoria tailerra Elgetan. Saioak kultura etxean izango dira, 10:00etatik 11:30era, eta Eguneko Zentroko terapeutak gidatuko ditu.

Aurreko urteetan egindako tailerretan moduan, askotariko funtzio kognitiboak lantzeko ariketak egingo dituzte. Oroimena, arreta eta hizkuntza landuko dituzte, besteak beste. Horrekin batera, nork bere aldetik etxean egiteko moduko teknikak ere erakutsiko ditu terapeutak. Udalak egiten duen eskaintza da, eta orain arte egindako tailerrek harrera oso ona izan dute.

Autonomia eta ongizatea

Adin batetik aurrera ohikoa da lehen ahanzturak gertatzea. Horiek atzeratzeko edo hobetzeko teknikak garatuko dituzte tailerrean. Izen-ematea doan da, eta zabalik da, azaroaren 8ra arte, udaletxean, Gizarte Zerbitzuetako bulegoan zein gizarte@elgeta.eus helbide elektronikoan.


CEOEk, Cepymek eta ATAk Escrivaren pentsioen erreforma errefusatu dute: "Atzerakoia da bere osotasunean"

Bruselarekin adostea "aurrekaririk gabeko subiranotasunaren lagapena" dela salatu dute. Halaber, ohartarazi dute enplegua sortzea "arriskuan" jartzen duela.

CEOE, Cepyme eta ATA enpresa-erakundeek adierazi dute Espainiako Gobernuak proposatutako pentsioen erreformaren "aurka" daudela. Halaber, "diru-bilketarako gogo bizia" izatea eta proposamen "populista" aurkeztea leporatu diote. Enpresaburuen esanetan, proposamen horrek "enpresen ahalegina ahulduko du soldaten negoziazioetan" sindikatuekin.

Ohar batean salatu dutenez, pentsioen sistema "langileen eta enpresen esku uzten da, kotizazioen igoera orokor baten bidez", eta horrek "langile guztien soldatak murriztuko ditu eta lan-kostuak handituko ditu, enplegua sortzea arriskuan jarriz".

"Onartu nahi den proposamena atzerakoia da bere osotasunean, urte gehiagoko lana eskatzen baitu, kontribuzio-ahalegin handiagoarekin eta pentsio maila txikiagoarekin", azpimarratu dute. Halarik ere, Espainiako Gobernuaren dokumentua sakonki aztertu behar dutela onartu dute.

Enpresaburuen elkarteentzat, "pentsaezina" da Espainiako Gobernuak pentsioen sistemaren erreformari aurre egitea "beharrezkoa den eztabaida eta elkarrizketa sozialik gabe, Europarekin aurrekaririk gabeko subiranotasun-lagapen batean akordioa lortu ondoren".

"Proposamenak urratu egiten du Toledoko Itunean egin behar zen eztabaida, eta ez doa gizarte-solaskideok udaz geroztik eskatzen ari garen eraginaren azterketarekin batera", nabarmendu dute.

Zure interesekoa izan daiteke baita ere: Escriva ministroak proposatutako pentsioen erreformaren giltzarriak


Euskal Herria Kopako finala


Gorbeialdeko musika topaketa egingo dute ekainaren 12an

Gorbeialdea Musikaz Blai 2022 topaketa egingo dute domekan, Ondategin, 10:30etik 16:00etara. Aramaioko musika eskolako kideak han izango dira.


"Duda egiten dut 'Libertad' eta 'Askatasun' hitzek gauza bera esan nahi duten"

Euskal Herriaz idazteko distantzia bila jo zuen Madrilera Angel Errok, eta hiri handiek ematen duten askatasuna probatzera. "Fatxak benetan existitzen dira", esan du "Faktoria"n.

"Hanka bat hor eta beste hanka hemen". Bere burua transitoan ikusten du Angel Erro idazle eta zutabegileak, Madrilera jo zuenetik. Berria egunkarian zutabegile hasteak eraman zuen Espainiar estatuko hiriburura, "distantzia fisikoak batzuetan errazten duelako hurbiltasun sentimentala edo optikoa". Hauteskunde-kanpainan bolo-bolo erabili duten "askatasun" hitzaz galdetuta, Errok duda egiten du Libertad eta Askatasun hitzek gauza bera esan nahi duten: "Euskaraz burujabetasunarekin zerikusia du, gaztelaniaz trantsizxiotik datorren aldarria, eta orain neoliberalismoaren hatsarreak pasaratzeko giltza".

Errori eginiko elkarrizketa osatu dugu, Eider Aranberri Euskadi Irratiko kazetariak Madrilerako joan-etorrian bizi diren euskal herritarrei buruzko erreportajearekin. Giro polarizatua nabarmendu dute, gorrotoz gainezka eta zakarra.


Zorionak eta eskerrik asko! Borrokak merezi du!

Tubacexeko langileon 8 hilabeteko borrokaren ondoren, gure lankide eta porteriako kideei zorionak eta eskerrak eman nahi dizkizuegu. Jazarpen, gezur, eta manipulazio guztien gainetik elkarrekin borrokan egotegatik. Biba zuek! EN TUBACEX NO SOBRA NADIE!

Ibilbide eta borroka luze honetan bidelangun eta borroka lagun guztiei ere eskerrak eman nahi dizkizuegu.

Beste borroka batzuetako kideak gogoratu nahi genituzke: H&M, Aernnova, ALestis, PCB, Bilboko Argiak, Petronor eta abar luze bat. Eskerrik asko guztioi lagileon elkartasun eta borroka olatu honegatik. Eta nola ez animo pila ere borrokan jarraitzen duzuen guztioi!

Eskerrik asko Aiaraldea osoari!

Eskerrik asko gazteei, pentsiodunei, feministei, enpresa komiteei, sektoren ezberdinetako langileei, Aiaraldeko greba batzorderi, merkatari txiki eta hostalariei... bizilagun eta eskualde osoaren babesa determinatea izan da borroka luze eta historiko honetan.

Bidelagun paregabeak izan zarete, guztiok zarete TUBACEX BORROKAN!

Orain lanean jarraitzeko unea da, bai Tubacexeko lan baldintzen defentsan, zein eskualdeko eat EHko enpleguaren eta etorkizunaren defentsan!

Bidean elkar ikusiko gara! !

BORROKATZEAK MEREZI DUELAKO!

GORA LANGILEON BORROKA!


Kontzertua gaur, arkupeetan

Leokadisti Txistu Taldeak, gaur eguerdiko 12:30etan, azaroko kontzertua eskainiko du plazako arkupeetan. Kontzertu honekin, agur esango dio Leokadisti Txistu Taldeak, 2004ko abendutik 18 urtez eskaini izan duen Txistulariak arkupeetan izeneko zikloari.


Arratsalderako, euria

Eguzkiak azken izpiak botako ditu goizean, baina pixkanaka hodeiak eta euria nagusitzen joango dira datozen orduetan.

Goizen hodei gutxi izango ditugu astearen hasiera honetan, baina giroa aldatzen joango da arratsaldean zehar, eta orduan euria ere egin ahalko du. Arinak izango diren arren, ekaitz itxura hartu lezakete. Hego-ekialdetik joko du haizeak, indartsu, bolada gogorrekin. Tenperaturek onerako joeran jarraituko dute, 8 eta 18 gradu arteko aldean.

Bihar ere euria espero izatekoa da, zenbaitetan ekaitz izaerarekin, gainera. Haizeak indartsu jarraituko du, batez ere goizean, bezperako osagai berdinarekin. Tenperaturen tartea antzera ibiliko da, 7 eta 18 gradu artean.


Minbiziaren aurkako egunean, leuzemia eta bularreko minbizia izan duten bi emakumeren istorioak ezagutu ditugu

Olatzi ezkerreko bularra kendu behar izan zioten eta Elordiri 2013an atzeman zioten leuzemia. Minbiziaren aurkako egun honetan, esperantzaz betetako mezuak bidali dizkugute biek.


Juan Mari Lopez: "Bisitariak baino zumaiarrak dira negozioaren ardatza"

Juan Mari Lopez izozkigile zumaiarrak 50 urte bete ditu aurten Zumaiako hondartzetan izozkiak saltzen. Bailarako

herritarrak bezero bikainak direla dio.

Juan Mari Lopez zumaiarrak 50 urte daramatza uda garaian Zumaiako hondartzetan izozkiak saltzen. Urte bakar batean egin du huts, soldadutzara joan behar izan zuelako. Familiatik jaso du Lopezek ogibidea: haren gurasoek barkilloak saltzen zituzten Bergaran 40eko hamarkadan. Anai-arreba guztiak, ordea, Zumaiako San Telmo kalean jaioak dira.

Artisau izozkiak dira Lopezenak; hala ere, duela hamarkada batzuk, eskuz egiten zuten prozesu guztia. Oinarrizko osagaiak izotzez inguraturiko irabiagailuan sartu eta arraun itxurako pala batekin ateratzen zituzten gero ontzira. Makina elektrikoak erabiltzen hasi ziren geroago. Lopezek dioenez, aurrerapauso handia ematea ahalbidetu zien horrek, bai produktuaren kalitatean, baita produzitzeko denboran ere.

Hala ere, ez da urte hauetan guztietan aldatu den gauza bakarra hori. Zapore bakar bat egitetik, hamabi zapore saltzera igaro baita negozioa. Banillazko helatua edo mantekaua saltzen hasi ziren Lopezen gurasoak. Marrubizkoa eta txokolatezkoa egiten hasi ziren ondoren, baina ez zen nahikoa izan bezeroak asetzeko: «Jendeak zapore gehiago eskatzen zizkigun». Duela 40 urte, negozioa Lopezen esku geratu zenean, limoizkoa, jogurt izozkia eta hur zaporekoa saltzen hasi zen. Izozkia egiteko bi errezeta erabiltzen ditu, nagusiki, izozkigileak: kremazko edo sorbetezko oinarria izan dezake errezetak, eta gero gehitzen zaio zapore nagusia ematen dion osagaia. Kremazkoak esnearekin egiten dituzte; sorbetezkoak, urarekin.

Jogurt zaporekoa da Lopezen bezeroek maiteen duten zaporea. Lehen banillazkoa zen, baina ohiturak aldatu egin direla uste du. Eguraldiaren arabera aukeratzen duenik ere bada: bero handia egiten duenean, limoizkoa ere asko kontsumitzen da, freskagarria da eta. Udan kukurutxoan saltzen dira gehien, eta neguan, etxera eramateko ontzietan. Hala ere, ohitura kontua dela uste du Lopezek: «Izozkia beroarekin erlazionatzen dugu hemen. Badira bestelako ohiturak ere; nordikoek, esaterako, urte guztian zehar jaten dute».

Zaporeekin esperimentatzeko aukera eman dio negozioak Lopezi: olagarro zaporeko izozkia egin zuen duela hiruzpalau urte, Ramon Chamorrok emandako olagarro estraktu batekin. «Probatu genuenoi, behintzat, ez zitzaigun gustatu. Arraroa zen», gogoratu du Lopezek.

Izozki industrialekin alderatuta, prezioan aldea egon badagoela uste du izozkigileak. Izozki litro batek bi edo hiru euro balio ditzake supermerkatu batean, eta Lopezek bederatzi euroan saltzen du. Hala eta guztiz, etxean eginiko izozkia dela kontuan izanda eta gainerako artisau izozkiekin alderatuta, merkea iruditzen zaio. «Kalitatean, norberak bere esparrua defendatu behar du», dio.

Lanean pasatzen du uda sasoia Lopezek. Goizean hiru edo lau orduz izaten da lantegian, izozkia egiten. Eguraldi txarra bi edo hiru egunez luzatzen bada, eten egiten du produkzioa, eginda duena saldu arte.

Gero eta bisitari gehiago ditu udan Zumaiak, baina bertakoak dira Lopezen negozioaren ardatza. Urola bailarako herritarrak ere «bezero bikainak» izan direla aitortu du, hala ere, Lopezek. Eguraldia da haren negozioaren oinarria: «Eragin handiagoa du salmentetan krisiak-edo turista kopuruak baino. Bero egiten badu, denok garaile».


56 gazte unibertsitaterako bidean

Unibertsitatean Sartzeko Ebaluazioa gainditu dute aurkeztu diren guztiak.

56 ikasle sakandarrek Unibertsitatean Sartzeko Ebaluazioa egin zuten hilaren 2tik 4ra. Ebaluazioaren emaitzaren berri atzo izan zuten eta sakandar guztiek gainditu egin zuten. Altsasu institutuan ikasketak egin dituzten 47ak, D ereduko 46 eta A ereduko 1. Baita Iruñeko Biurdana institutuan ikasten ari diren Arakilgo eta Irurtzungo zortzi ikasleak ere.


Perfekzioaren bila, bizkorrago joateko

Juan Luis Amilibia oriotarraren traineru eredu berriena dute Eusko Label ligako erdiek baino gehiagok; besteak beste, Getaria eta Ares berriarekin ari dira. Ontzigilearen esanetan, gogortasunak "bizitasuna" ematen dio ontziari. Asko, ordea, aurrekoarekin dabiltza, azkena zurrunagoa dela eta.

"Arraunak, kirol gisa, perfekzio handia behar du". Horra Juan Luis Amilibia ontzigile beteranoaren aitorpena (Orio, Gipuzkoa, 1939). Mende erdia baino gehiago darama ontzigintza munduan, tosta finkoko traineruak mimo handiz egiten, besteak beste. "Oraindik tailerrera joaten naiz, baina beste kontu batzuk egiten ditut; gaztetan beste sasoi bat nuen...".

Azken boladan, entrenatzaile askok jotzen dute oriotarrak Aian (Gipuzkoa) duen lantegira, traineru berri bila. Guztiek helburu bera dute: ontzia bizkorrago joatea. Bada, Amilibiak, trainerua armazoi klasikoarekin landu beharrean, tabularra deritzon sistemarekin egin du berriena. "Gainontzean, aurrekoaren molde berarekin egina dago, platanito deitzen zaiona. Neurri berak eta pisu bera ditu".

Amilibiaren esanetan, sistema horrek ontzia "gogortu" egiten du, eta "askoz ere biziago ibiltzen da uretan". Horrez gain, eredu berri horrek ez du barruko tradiziozko zuakerrik, hots, saihetsik. U formako karbono zuntzak ditu, eta traineruaren txopa eta branka lotzen ditu. "Armazoiarekin egiten zirenean, ontzia bihurritu egiten zen; sistema tabularrarekin, ordea, ez".

Gogortasun horri esker, arraun kolpe bakoitzeko "gehiago" erantzuten du ontziak. "Materiala biguna bada, arraunlariek egindako esfortzuari ez dio behar beste erantzuten; indarra galtzen du. Teorian horrela da, baita praktikan ere". Gogortasunak, baina, bere mugak ditu: "Tamaina hartu behar zaio; gogor-gogorra egotea txarra baita, arraunlaria bera gehiegi behartzen duelako. Zeozer malgua izan behar du, baina hortik aurrerako guztia galera da".

Irakurri erreportajea osorik hemen.


Batzar berezia egingo du Iñurritza elkarteak azaroaren 14an

Iñurritza Zarauzko jubilatuen eta pentsiodunen elkarteak batzar berezia egingo du azaroaren 14an, boluntario berrien beharrak hala bultzatuta.

Pentsiodunen elkarteak Maria Etxetxiki kalean duen egoitzan egingo da batzar berezia, 18:00etik aurrera, eraikineko lehen solairuan. Bilkurak gai bakarra izango du: 2024ko Batzorde berrirako bolondresen beharra.


Bielorrusiako oposizioko buruetako bat atzeman dute Minsken

Koordinazio Kontseiluko kidea da Maria Kolesnikova. Polizia iturriek ukatu egin dute hura atxilotu izana. Dozenaka mila lagunek protestak egin dituzte asteburuan, eta ehunka dira atxilotuak


Mila kasuren langatik gora seigarren egunez jarraian

Atzo beste 1.041 kasu baieztatu zituzten, 13.207 proba eginda.

Ohikoa den bezala, atzemandako COVID-19 kasuen kopuruak behera egin du asteburuan. Halere, milako langatik gora jarraitzen du, aste osoan egin bezala. Hego Euskal Herrian 13.207 PCR eta antigeno proba egin zituzten atzo, eta horien artetik 1.041 izan dira positiboak, bezperan baino 361 gutxiago. Positibo tasa ere apaldu egin da, %8,3tik %7,9ra. Egoera ez da bera, ordea, Nafarroan, eta Araba, Bizkai eta Gipuzkoan. Nafarroako Gobernuaren arabera, lurralde hartan tasa %6,5ekoa izan da. Gainerako lurraldeetan, berriz, %8,3koa, Eusko Jaurlaritzaren esanetan.

Lurraldez lurralde, Bizkaian atzeman dute positibo gehien: 528. Araban, 98 izan dira; eta Gipuzkoan, 249. Horiez gain, erkidegotik kanpo baieztatutako beste bost kasuren berri eman du Jaurlaritzak. Nafarroan, 166 izan dira detektatutako positiboak. Hala, 200en langatik jaitsi da, lehen aldiz aste honetan.

Ospitaleen egoerari dagokionez, Araba, Bizkai eta Gipuzkoan beste 64 lagun ospitaleratu dituzte, eta 120ra iritsi da ZIU zainketa intentsiboetako unitateetan dauden herritarren kopurua. Abenduaren 9ra egin behar da atzera halako datu bat topatzeko.


Telesail baten grabaketa asteazkenean Elizan

Telesail bati lotutako grabazio saioa egingo dute asteazkenean egun osoz, Salbatore Elizan.

Salbatore Eliza telesail baten grabazio "platoan" bilakatuko da asteazken honetan, ekainaren 23an. Hala eman du jakitera ohar bidez Usurbilgo Udalak. Egun osoan zehar luzatuko da grabaketa saioa, eta eliza barruan izango da osorik.

Grabaketek ordea Eliza inguruari eragingo diote. Filmaketa lanak eraikin barruan egingo dituzten arren, "hainbat kamioi izango dira Irazu eta Etxebeste kaleetan. Dena den, oinezkoentzako pasabidea bermatuko dute", ohartarazi du Udalak.

Grabazio gehiago

Ez da azken aldian grabazio baterako inguru hau hautatu duten lehen aldia. Duela hilabete Arratzain Igararekin lotzen duen bidea itxi zuten egun batez, ikus-entzunezko bat grabatzeko.


Realak 2026ra arte berritu dio kontratua Roberto Olaberi

Olabe buru duen taldeak Mikel Merino, Alexander Isak, Cristian Portugues "Portu", Brais Mendez eta Sadiq Umar, besteak beste, fitxatu ditu.

Realak Roberto Olabe futbol zuzendariaren kontratua berritu du datozen hiru denboraldietarako, 2026ko ekainera arte, klubak jakitera eman duenez.

Olaberen jarraipena 2018ko apirilean hasi zen proiektu baten egonkortasuna da, Jokin Aperribay presidentearen eskutik Realera itzuli zenean, kargua utzi eta zortzi hilabetera.

Olabe buru duen taldeak Mikel Merino, Alexander Isak, Cristian Portugues "Portu", Brais Mendez eta Sadiq Umar, besteak beste, fitxatu ditu.

Bere kirol kudeaketan, Realak bere lehen titulua lortu du 30 urte baino gehiagotan, 2021eko Errege Kopa, eta behin eta berriz lehiatu da Europan.


Bideo-pilulak: COVAX

Astero-astero, ETB1ek eta Elhuyarrek Teknopolis saiorako ekoitzitako bideo-pilulak argitaratuko ditu TXINTXARRI-k. Ana Galarraga Aiestaran zientzialariak azaltzen ditu koronabirusaren inguruko hainbat gako.


Aritz Egea, Euskadiko ultra trail txapelduna

URRETXU // Aritz Egeak Euskadiko ultra trail txapelketa irabazi zuen larunbatean. Txapela Azpeitiko Domusa Teknik 40 MLK proban jarri zen jokoan. Urretxuarrak sei ordu behar izan zituen 65 kilometroko ibilbidea osatzeko. Korrikalariek Azpeitia, Errezil, Beizama eta Bidaniako mendietan korrika egin zuten. Proba oso gogorra izan zen, beroagatik.


XXXII. Antzerki Topaketak: 'Non gaude?'

Soreasu antzokian izango da. Informazio gehiago hemen.


Moilako oinezkoen pasabideko lanak, amaitzear

Ekainean hasi zituen udalak lanak, eta gaur baranda jartzen ari dira langileak.

Itxura berria hartzen ari da Orioko Herriko Plaza pareko moila gunea. Oinezkoentzako pasabidea egon dadin lanetan ari da udala ekainetik, eta gaur baranda jartzen ari dira langileak, Bizkarreneko etxearen paretik hasi eta plazako aurreneko zebrabide parera arte.

Udalak ekainaren 3an abiatu zituen lanak, eta sei astez aritzea aurreikusi zuen orduan. Lanak tarteko, hiru astez itxita egon zen errepidea ibilgailuentzat, baina itxura guztien arabera, laster izango dira lan guztiak amaituta.

Portu eta Itsas Gaietako Zuzendaritzak otsailean jakinarazi zion Orioko Udalari moilan oinezkoentzako pasabidea egiteko kontzesioa ematen ziola. Lanak Uzkue Eraikuntzak SL enpresari adjudikatu zizkion, eta 117.401,71 euroko kostua izango zutela aurreikusi zuen.

Behin pasabidea eginda, udalak bukatutzat joko du Herriko Plaza oinezkoentzat jartzeko proiektua.


Ekitaldia

Andu Martinez de Rituerto, Maddalen Iriarte eta Bakartxo Ruiz.


Zarautzera helduko da bihar Superliga Siroko surf txapelketa

Bihar eta etzi jokatuko da Zarautzen Superliga Siroko surf txapelketaren bigarren edizioko proba. Lau proba ditu lehiaketak, eta Berrian (Kantabria) apirilean jokatutakoaren ondoren helduko da herrira. Ondoren, Razon (Galizia) eta San Lorenzon (Gijon) jarraituko du zirkuituak.

Lucas Altamira, Oier Illarramendi, Nadia Erostarbe, Iban San Martin eta Ruben Vitoria, probaren aurkezpenean. (Argazkia: Maria Maya Manterola) Lau herriek "surf tradizio handia" dutela uste du Iban San Martin zinegotziak. Parte hartuko duten surflarien artean, bertakoak ere izango direla azaldu du; besteak beste, Ruben Vitoria eta Nadia Erostarbe. San Martinen hitzetan, "ohorea" da beste urte batez txapelketa herrian jasotzea. Zarauzko hondartza Europa mailan "erreferentea" dela eta urte osoan zehar surfa praktikatzeko "baldintza ezin hobeak" dituela uste du zinegotziak. Pro Zarautz txapelketa berreskuratu den bezala, beste txapelketa batzuek hemen jokatzeko apustua egin dutela jakinarazi du San Martinek, esaterako, aurreko astean jokatu zen Vans txapelketa. Superliga Siroko surf txapelketarekin ere berdin jarraituko dutela dio San Martinek: "Bat egiten dugu txapelketaren helburuekin, estatu mailako surflariei gure babesa eta bultzada eman eta talentua duten gazteen artean kirol honekiko ilusioa sortuz". Horrez gain, txapelketa honek "berezitasun nabarmena" duela azpimarratu du: "Emakumezko eta gizonezko surflari kopuru bera lehian aritzeaz gain, sariak ere berdinak izango dira". Zinegotziak asteburuan hondartza ingurura gerturatzera gonbidatu ditu herritarrak, "estatu mailako surf profesionalaz gozatu eta zarauztarrei babesa ematera". Lucas Altamira txapelketako arduradunak esker hitzak izan ditu parte hartzaileentzat, udalarentzat eta babesleentzat. Txapelketaren antolatzaile guztiei proba Zarautzen jokatzeak "ilusio handia" egiten dietela aitortu du, eta aurrerantzean ere lehiaketan "nahitaezko geldialdia" izaten jarraitzea espero dute. Iaz guztia "ezin hobe" atera zela ekarri du gogora Altamirak. Bestetik, garrantzizkotzat jo du parte hartzaileen parekidetasuna bermatzea. Surflari zarauztarrak eta inguruko herrietakoak "surfaren festa handira" gonbidatu ditu antolatzaileak. GSFko kide Oier Illarramendik antolatzaileen eta laguntzaileen lana txalotu du. "Gustoz" hartu zuten iaz txapelketa, eta aurten ere "itxura ona" duela iruditzen zaio Illarramendiri. Bestetik, asteburuan surfa egiteko "baldintza onak" izango direla iragarri du: "Olatu txikiak espero ditugu, baina kalitate onekoak. Haizea leun ibiliko da, eta ikuskizun polita egongo dela dirudi". Nadia Erostarbe surflaria "pozik" dago txapelketan parte hartzearekin: "Iaz ezin izan nuen bertan egon, eta surfean aritzeko gogo handia dut". Ruben Vitoriak, aldiz, txapelketaren "maila altua" nabarmendu du: "Etxean horrelako txapelketa bat izatea izugarria da".


Esfortzuarekin konprometituta

Olatz Arregi piraguistak zilarrezko domina irabazi berri du Munduko Txapelketan. Hurrengo erronka Parisko Olinpiar Jokoetan egoteko sailkapen probetan jarri du. Lekua lortzea du helburu.


'Malutatxo' euskarazko filma eskainiko dute gaur Azkoitian

Azkoitiko Udaleko kultura sailak umeei zuzendutako emanaldi bereziak antolatu ditu aste honetan, eta gaur Malutatxo filma eskainiko dute, euskaraz. 17:15ean izango da saioa, Baztartxon.


Kartzelatu egin dute Iruñean 12 urteko neska bati sexu erasoa egin dion gizona

Biek elkar ezagutzen zuten, eta sare sozial baten bidez harremanetan jarri ziren sexu-erasoa gertatu zen etxebizitzara joateko. Iruñeko udaltzainek gaztea atxilotu dute.

Asteburuan Iruñean 12 urteko neskato bati sexu erasoa egitea egotzita atxilotu duten 20 urteko gizona kartzelatu egin du goardiako epaileak, Nafarroako Auzitegi Nagusiak jakinarazi duenez.

Erasoa igande goizaldean jazo zen, Arrotxapea auzoko etxebizitza batean, Pamplona Actual hedabideak gaur jakinarazi duenez. Ustezko erasotzaileak eta biktimak aurrez elkar ezagutzen zuten, eta sare sozial baten bidez harremanetan jarri ziren gaztea bizi den etxebizitzara joateko. Etxebizitzan pertsona gehiago bizi ziren.

Gertatutakoaren berri izan ondoren, udaltzainek inguruak arakatu zituzten, ustezko sexu-erasoaren egilea atxilotu arte. Astelehen honetan, Iruñeko Instrukzioko 5. zenbakiko Epaitegiaren esku utzi dute.

Errekurritu daitekeen ebazpen judizialean, epaileak egokitzat jotzen du behin behineko espetxealdia, "ihes egiteko berehalako arriskua" dagoela iritzita, "familian, gizartean edo lanean errotuta" ez dagoelako.

Kriminalitate zantzuei dagokienez, magistratuak adierazi du adingabeari egindako froga sinesgarria dela. Gaineratu duenez, biktimak "kontakizun koherentea eta kontraesanik gabekoa aurkezten du".

Bestalde, epaileak ikertuaren DNA laginak lortzeko eta telefonoaren edukia aztertzeko "kolaborazio eza" nabarmendu du. Adierazi du, halaber, ez deklaratzeko eskubideari heldu diola eta, beraz, ez duela egotzitako gertakarien deskargu bertsiorik eman.


EAEko herritarren ia laurdenak ezbaian daude maiatzeko hauteskundeei begira

Nafarroan, berriz, % 8 baino ez daude zalantzan. Gainera, Hego Euskal Herriko biztanleen % 14k diote abstentziora joko dutela.

OHARRA: Eduki honek hainbat grafiko interaktibo ditu. Ondo ikusteko, zabaldu esteka hau zure nabigatzailean.

Euskal Autonomia Erkidegoan (EAE) botoa emateko eskubidea duten 5 herritarretik 1 ezbaian dago maiatzaren 28ko foru eta udal hauteskundeei begira, EITB Focus boto-asmoari buruzko makroinkestaren datuak xehe aztertuta. Nafarroan, ordea, txikiagoa da zalantzati daudenen kopurua, ez baita % 10era heltzen.

Galdeketa egiteko, 8.000 elkarrizketa egin dituzte telefonoz ?6.600 Araban, Bizkaian eta Gipuzkoan, eta 1.200 Nafarroan?, eta Silvan&Miracle enpresak datu guztiak aletu ditu, EAEko eta Nafarroako hautesleriaren erradiografia zehatza egiteko.

Euskadin, inkesta erantzun dutenen % 52k bakarrik dute erabakita botoa. Gainerakoak zalantzan daude (% 21), abstenitu egingo dira (% 14) edota ez dute erantzun (% 13).

Dokumentua: Euskadiko txostena

Dokumentua: Nafarroako txostena

Duda-muda agertu dutenen artean, 10etik 8k ez dute alderdirik begiko, eta erdiek ez dute botoa inola ere erabakita. Sexuari erreparatuta, EAEko emakumeak zalantzatiagoak dira (ezbaian daudenen % 63 dira). Halaber, eta grafiko interaktibo honetan ikus daitekeenez, EAJ eta EH Bildu dira hobeto kokatuta daudenak:

2019ko hauteskundeetatik aurtengo hauetara botoaren balizko bilakaerari erreparatzen badiogu, datu interesgarriak topa ditzakegu. Esaterako, PSE-EE eta Elkarrekin Podemos dira zalantzan dauden boto-emaile kopuru handienak dituztenak ?% 20k baino gehiagok ez dute oraindik botoa erabakita?. Dena dela, aipagarria da koalizio morearen boto-emaileen fideltasuna handiagoa dela udal hauteskundeetan ?% 78k diote alkatetzetarako hautua errepikatuko dutela, baina foru hauteskundeetan erdia baino ez dira?. Gainerako indarretan, % 10-15 dira zalantzatiak, eta EH Bilduk du leialtasun tasa altuena.

EITB Focusen arabera, lehia egongo da EAJren eta EH Bilduren artean Gipuzkoan. Datuak xehe aztertuta, duela lau urte jeltzaleen alde egin zuten boto-emaileen % 17 zalantzan daude; EH Bildun gutxiago daude horrela (%13). Nolanahi ere, 2019an abstenitu zirenen % 10ek adierazi dute EAJri emango diotela botoa, eta % 21 ezbaian daude.

EAEko udal hauteskundeei dagokienez, emaitza estuagoak espero dira Gasteizen, EAJ garaile dela, baina EH Bildu eta PSE-EE atzetik dituela. Sozialistak dira boto-emaileen ehuneko handiena dutenak zalantzan (% 23) eta duela lau urte abstentziora jo zuten 10etik 2 duda-mudan daude orain; % 13k EAJri emango liokete botoa, eta % 5ek, PSE-EEri.

Nafarroan, galdetutako herritarren % 8k ez dute oraindik erabaki botoa nori emango dioten, baina alderdi edo koalizioren bat lehenetsiko ote luketen itaunduta, % 41ek PSN aipatu dute eta % 24k Zurekin Nafarroa ezkerreko koalizioa (Ahal Dugu, I-E, Batzarre eta Equo, besteak beste).

Azkenik, balizko boto transferentziei erreparatuta, Ahal Duguren boto-emaileen % 13 zalantzan daude foru hauteskundeei begira, eta % 22, Iruñeko udal hauteskundeei dagokienez; gainerako alderdietan, % 5 inguru daude dudan. Aurrekoetan abstenitu zirenen % 10-15 zalantzan daude orain.


Gaur bukatuko da Arantzako Mendi Lasterketan izena emateko epea

Arantzako Ekaitza Elkarteak antolatuta, igande honetan, apirilaren 23an, eginen dute Arantzako Mendi Lasterketaren laugarren edizioa. Izena emateko epea gaur arratsean bukatuko da.

Arantzako plazatik (275 m) 09:30ean abiatuko da 20 kilometroko luzera eta 1.300 metroko malda duen mendi lasterketa. Zepurura (715 m) igo beharko dute lehenbizi, eta Illurdira (1.072 m) ondotik. Horixe izanen da ibilbideko punturik altuena. Handik Ekaitzara (1.040 m) joan beharko dute eta Ibintza izanen da hurrengo tontorra (1.032 m). Ibintzatik Ollargatarako (660 m) bidea hartu beharko dute lasterkariek eta Aientsatik barna, Arruzpira jaitsi ondotik, maldan goiti plazara ailegatuko dira. Hantxe izanen da helmuga.

Gainerakoan, lasterketa Nafarroako Koparako puntuagarria izanen da eta aitzineko edizioetan bezala, Ekaitzako tontorretik pasatzen diren lehenbiziko Bortzirietako emakumezko eta gizonezko lasterkariek Xabier Zubieta Saria hartuko dute.

Ekaitza Elkarteak martxo hasieran ireki zuen izena emateko epea eta gaur, apirilaren 18a, bukatuko da. Interesatuek Nafarroako Mendi Federazioaren webgunean egin dezakete.


Antsoaingo eraso matxista gaitzetsi du Nafarroako Parlamentuak

Antsoaingo udalak onartutako adierazpena bere egin du nafar ganberak. Urtarrilaren 17an gertatu zen erasoa.

Geroa Baik, EH BIlduk, Ahal Duguk eta Izkerda Ezkerrak aurkeztu dute adierazpen instituzionala, eta aho batez onartu du Nafarroako Parlamentuko Mahai eta Eledunen batzordeak. Antsoaingo udalbatzak onartutako adierazpena sinatu dute ordezkari politikoek. Urtarrilaren 17an Antsoainen gertatutako eraso fisiko eta sexuala gaitzetsi dute parlamentariek, eta berdintasun politikak indartzeko kompromisoa hartu dute. Herritarrei erasoen aurrean erantzuteko eskatu diete onartutako testuaren bitartez.

Emakumearen aurkako Indarkeriaren arloko Iruñeko Epaitegiko titularrak behin-behinean espetxeratu zuen ustezko erasotzailea asteazkenean, bere bikotekideari fisikoki eta sexualki erasotzeagatik. Astelehenean atxilotu zuten erasotzailea eta fidantzarik gabe eta komunikatuta espetxeratu dute. Antsoaingo bizilaguna da.


LABek Adegiren egoitza «okupatu» du, lan erreformaren aurka

Sindikatuko kideak ordubete inguru izan dira barruan. LABek «lan harremanen esparru propioa» galdegin du, eta azpimarratu horretarako «ziklo mobilizatzaile berri bat» ireki behar dela Euskal Herrian.

LAB sindikatuak lan erreformaren aurkako «aldarrikapen eguna» antolatu du gaurko, Hego Euskal Herriko lantokietan. Protestarik deigarriena Adegi Gipuzkoako enpresarien elkartean egin du. Patronalaren egoitzaren «okupazio» sinbolikoa egin dute sindikatuko kideek.

Hogei bat lagun sartu dira, eta afixak bota dituzte sarrerako gelan; kanpoan dozenaka lagun bildu dira. Ordubete inguru egon dira barruan: lan erreformaren aurkako oihuak egin dituzte. Erreformarekin bat egin izana leporatu diote Adegiri, eta lan baldintzen «prekarizazioaren» erantzule egin dute.

Protestan tentsio une batzuk izan badira ere, ez da istilurik egon. Ertzaintzak, bertaratu eta sindikatuko eta patronaleko arduradunekin hitz egin ondoren, modu baketsuan hustu dute eraikina. Protestak iraun duen denbora guztian sindikatuko kideekin batera izan dira Jose Miguel Aierza Adegiko zuzendari nagusia eta patronaleko beste arduradun batzuk. Poliziak iritsi arte ez diete egoitzatik irteten utzi. Identifikaziorik ez da izan, eta mobilizazioa desegin dute.

Dena den, Adegik jakinarazi du salaketa jarriko duela. Haren ustez, protestan parte hartu dutenek «larderia eta indarkeria» erabili dute, eta han zeudenen lana «oztopatu». Halako ekintzak ezin direla onartu azpimarratu du, eta «beste garai batzuetako» jarrerak gogorarazten dituztela. «Badirudi batzuek ezin dituztela tik totalitarioak utzi».

Patronala, sortu zenetik, «elkarrizketarako eta akordiorako gaitasuna» erakutsi duela gaineratu du, eta demokrazian lan arloko aldarrikapenak beste bide batzuetatik jorratzen direla. «Gipuzkoak beste sindikalismo bat merezi du; elkarrizketarako irekia, bere aldarrikapenen defentsan sendoa eta adostasun batzuk lortzeko gai dena: XXI. mendeko jarrera bat duena, alegia. Gaurkoa oso urrun dago hortik».

Eskaera zehatzak

Donostiako Miramongo parke teknologikoan eginiko mobilizazioan parte hartu du Igor Arroio LABeko idazkari nagusiaren ondokoak. Greba orokor batera deitzeko asmoak «zapuztu» ondoren, Euskal Herrian «ziklo mobilizatzaile berri bat» irekitzeko beharra azpimarratu du.

Arroioren arabera, Madrilen hartzen diren erabakiez haratago, Euskal Herriko erakunde eta eragile politiko eta sindikalei dagokie hori gauzatzea. Horri begira, gogoratu du LABek bi lege proposamen helarazi dizkiola Eusko Legebiltzarrean eta Nafarroako Parlamentuari: bata, enpleguaren esparrua arautuko lukeen Euskal Lan Kodea, eta bigarrena, Gizarte Segurantzako Lege Propioa.

Hego Euskal Herriko eragileek adostu ditzaketen bost neurri aipatu ditu LABeko kideak: 1.400 euroko gutxieneko soldataren bidean urratsak egitea; gehienez ere 30 orduko lan astea lortzeko bideari ekitea; genero arrakala gainditzea; enplegu suntsiketa amaitzea; lanaldi partzialak mugatzea; eta enplegu publikoa egonkortzea dira sindikatuaren aldarrikapenak.


20.000tik gora danbor astinduko dituzte Donostian, gogoangarria izango den ostiraleko hitzorduan

Inoizko San Sebastian egun jendetsuena izango da ostiralekoa. 158 danborrada ikusiko dira, Gipuzkoako hiriburuko auzo ezberdinetan banatuta.

Guztira, 20.411 pertsonak hartuko dute parte San Sebastian Egunean. Inoizko jendetsuena izango da ostiral honetako hitzordua, Donostiako alkate Eneko Goiak jakinarazi duenez. Haren hitzetan, zazpi danborrada berri batuko dira festara; orotara, beraz, 158 egongo dira.

Prentsaurrekoan, Goiak eta Donostiako Kultur zinegotzi Jon Insaustik eman dituzte helduen danborradaren gaineko zertzelada guztiak.

Esan bezala, 158 danborrada ikusiko dira, Gipuzkoako hiriburuko auzo ezberdinetan banatuta. Emakumezkoak eta gizonezkoak nahastuta egongo dira danborrada horien % 94,30ean. % 5ean, berriz, ez da emakumezkorik egongo, eta bakar batean ez dute gizonezkoek parte hartuko.

Hala, 20.411 parte-hartzaile horietatik 9.181 (% 45) emakumezkoak izango dira, eta 11.228 gizonezkoak (% 55).

Bestalde, Easo abesbatzak abestuko du sansebastianetako bandera igotzean, Konstituzio plazan. Halaber, aurreko edizioetan bezala, Kresala Dantza Taldea arduratuko da San Sebastian Martxaren koreografiak gidatzeaz.

Bandera jaisteak itxiko du 24 orduko festa. Auzoetako danborraden itzulera izango du horrek protagonista.

Haurren Danborrada ohi bezala egingo dute

4.731 haur -41 ikastetxe- aterako dira kalera, Sarriegiren Martxa lagun. ETB1ek eta eitb.eus-ek zuzenean emango dute banderaren igoera eta Danborrada bera.


Digitalizazioa, orain dela 200 urteko borroka

Ned Ludd behargin britainiarrak digitalizazioak langileoi ekarriko zigun arriskua susmatu zuen, noiz eta XVII mendean. Ehungintzarako makina berri batzuk apurtu zituen lanpostuak suntsitzen zituztelakoan, eta mugimendu bat sortu zen horren ondorioz: ludismoa (eta luditak ziren bere jarraitzaleak). Orain dela 240 urte ez zekiten digitalizazioa zer izango zen, baina teknologia mehatxu bezala ikusten zuten. Hurrengo hamarkadetan, langileen ikuspegia aldatzen joan zen: teknologia geldiezina bazen, nola bihurtu aliatua eta ez mehatxua?

Orduko lantegietan eta meategietan, gizon, emakume eta umeen lan jardunaldiak 16 bat ordukoak ziren, baina 1919n, Estatu espainiarrean 8 orduko jardunaldia legez finkatu zen, Bartzelonako ‘La Canadiense’ren greba ospetsuaren ondorioz.

Ehun urte hauetan, mekanizazioa, robotika, logistika, industria 4.0 eta digitalizazioa etorri dira, eta ez dira horretan geldituko. Ez dute digitalizazioa inposatzen denon bizitza hobetzeko, baizik eta betiko poltsikoak aberasteko, orain dela 200 edo 40 urte bezala.

Gauzak horrela, XIX. mendeko luditen jokaerak (makinak suntsitzea orduan, digitalizazioa gelditzeko ahaleginak orain) ez du gure arazoak konponduko. Agian, ez dugu ezer berririk asmatu behar, baizik eta langile mugimenduen irakaspen historikoak eguneratu: sortzen den aberastasuna (gero eta handiagoa, baina gero eta eskulan gutxiago erabiltzen) hobeto banatu behar da. Lan kopuru berdina ordu eta jende gutxiagorekin egiten bada, lanaldi motzagoen alde borrokatu behar da, ezinbestean. Horren erraz, horren zaila.


Macron eta Le Pen lehiatuko dira bozen bigarren itzulian

Frantziako presidenteak babesen %27,84 bildu ditu, eta eskuin muturreko hautagaiak, %23,15. Jadotek, Hidalgok eta Rousselek estatuburuaren alde bozkatzera deitu dute; Melenchonek militanteen esku utzi du erabakia. Abstentzioa azken bi hamarkadetako handiena da: %26,31.

Duela bost urteko lehia bera izango da aurten ere Frantziako presidentetzarako bozen bigarren itzulian: Emmanuel Macron estatuburuaren eta Marine Le Pen eskuin muturrekoaren artekoa. Behin betiko emaitzen arabera, Macronek botoen %27,84 bildu ditu, eta Le Penek, %23,15. Bi presidentegaiek gora egin dute 2017ko emaitzekin konparatuz gero, baina bien arteko tartea duela bost urte baino askoz ere txikiagoa da, behin-behineko datuen arabera.

Frantziarentzat eta Europako Batasunarentzat bi ikuspuntu kontrajarriren, bi ideia desberdinen arteko borroka espero da, hortaz, datozen asteetarako. Hilaren 24an egingo dute bigarren itzulia, eta baliteke datorren kanpaina sakonagoa eta mamitsuagoa izatea azken hilabetekoa baino. Apirilaren 20ko eztabaida erabakigarria izan daiteke, ultraeskuindarraren irudia zurituen dagoen honetan.

Macronek berak horretan jarri du arreta zundaketen emaitzak jakin osteko agerraldian. Eskuin muturraren aurrean, eta «desberdintasunen gainetik», presidenteak dei egin du «batasunaren eta ekintzaren mugimendu politiko handi bat» osatzera. Ohartarazpena ere egin du: ezer ez dagoela erabakita, bigarren itzuliko garaipena ez duela ziurtatua. «Ez zaitezte tronpatu», adierazi die haren jarraitzaileei.

Ifop etxeak gaur gauean bertan egindako inkesta baten arabera, Macronek gutxigatik irabaziko lioke Le Peni hilaren 24an: %51-49. Ipsosek, berriz, tarte handiagoa eman dio estatuburuari, baina ez litzateke 2017koa bezalakoa izango; %54-46koa litzateke aurtengoa. Duela bost urte 32,2 puntukoa izan zen estatuburuaren alde —%66,1-33,9—.

Frantziako presidenteak ez du ia kanpainarik egin lehen itzuliaren aurretik, eta askok kritikak helarazi dizkiote horregatik. Macron jakitun da datozen asteetan ezingo duela estrategia hori errepikatu, eta gaur azaldu du falta diren egun guztietan saiatuko dela herritarrak konbentzitzen. Horri begira, adierazi du badakiela haren alde egingo duten askok ez dutela bozkatuko bere proiektuarengatik; hortaz, beharrezkotzat jo du «metodo berri bat» jendea erakartzeko; batez ere ezkerreko boto emaileentzako adierazpenak izan dira horiek, denek ez baitute argi ikusten haren aldeko botoa ematea.

Macronen aurkaria, Le Pen, presidentearen aurretik atera da bere jarraitzaileen aurrera, pozarren, eta Macronen alde bozkatu ez dutenei dei egin die haren alde egitera: «Berriz josiko ditut, serioski, haustura sozialak, instituzionalak, lurraldeetakoak». Hautagai ultraeskuindarra bigarren itzulira begira jarri da jada, eta esan du egun horretan «gizartearen eta zibilizazioaren arteko hautua» egongo dela jokoan; hala, zin egin du hautatua izanez gero Frantzian «ordena ezarriko» duela datozen bost urteetan.

Macronekin eta Le Penekin batera, Jean-Luc Melenchon ezkertiarra da bigarren itzulirako sailkatzea espero zena eta horretarako aukerak zituen beste hautagaia. Ordea, 2017an bezala, gutxigatik ez da pasatu hurrengo bozketara: Melenchonek botoen %21,95 bildu ditu, duela bost urte baino 2,37 puntu gehiago.

Hautagai ezkertiarraren arabera, «borrokaren orri berri bat» ireki da orain, «borroka ez baita amaitu». Melenchonek kanpainan hainbatetan esan du aurtengoak izango direla haren azken presidentetzarako bozak hautagai gisara, eta bere jarraitzaileei argi utzi die orain haiei dagokiela lanean segitzea: «Bete dugun eginkizuna Sisiforen mitoarena da. Harria menditik erori da, eta berriz igoarazi behar da. Hurrengo borrokarako baliabideak dituzue. Eta horren hurrengorako ere bai».

Paisaia ideologikoaren beste aldean, Le Penen eta Eric Zemmourren emaitzak kontuan harturik, eskuin muturra sendotuta aterako da lehen itzulitik, inoizko indartsuen baitago. Le Penen %23,15az gain, Zemmourrek botoen %7,07 jaso ditu presidentetzarako hauteskundeen lehen itzulian, behin-behineko emaitzen arabera.

Polemistak gora egin zuen kanpainaurrean, baina Errusiaren Ukrainako inbasioaz geroztik ez du lortu beheranzko joera etetea, eta, beraz, «eskuin guztia» elkartzeko helburua betetzea presidentetzarako bozetan. Bigarren itzulira begira, Zemmourrek Le Penen alde bozkatzera deitu du, eta polemistaren aliatu Marion Marechalek esan du «eskuinaren batasuna» helburu izan behar duela datozen asteetan.

Duela bost urteko bozekin konparatuz gero, eskuin tradizionalaren hautagaia da goiko postuetan falta dena. LR Errepublikanoek nabarmen egin dute behera, Valerie Pecressek botoen %4,78 bildu baititu; 2017an, LR-ren presidentegai François Fillonek babesen %20,01 jaso zituen. Pecressek, hortaz, ia hamasei puntu gutxiago lortu ditu. Zundaketen kopuruak jakin eta berehala, LR-ren hautagaiak esan du emaitzak «etsigarriak» direla, eta jakinarazi du herrialdeko presidentearen alde bozkatuko duela hilaren 24an; hori bai, ez du boto agindurik eman.

LR-ren emaitza horren arrazoietako bat Macronen agintaldia da. Estatuburuak eskuinera biratu du azken urteetan, eta horri esker lortu du LR-ren boto emaile asko erakartzea —batez ere moderatuagoak eta europazaleagoak direnak—.

Beste arrazoi bat Pecressen kanpaina izan da: eskuinera begirakoa egin du —ultraeskuinaren ideia batzuk ere aipatu ditu—, eta horrek ohiko boto emaile batzuk uxatu ditu; gainera, estrategia hori ez da eraginkorra izan, LR-ren hautagaia tokirik gabe geratu baita presidentearen eta Le Penen artean. Eskuin tradizionala, hortaz, bigarren aldiz jarraian geratu da presidentetzarako bozen bigarren itzulitik kanpo.

LR-ren hondoratzeaz gain, PS Alderdi Sozialistarena ere nabarmena da. Inkesta guztiek bere inoizko emaitzarik txarrenak aurreikusi dizkiote, eta behin-behineko emaitzek hori berretsi dute: Anne Hidalgok botoen %1,75 bildu ditu, 2017an Benoit Hamonek lorturiko %6,36 baino gutxiago. Hidalgok berehala deitu du Macronen alde bozkatzera.

Horiek horrela, Frantziako bi alderdi tradizionalak, 2017ra arte herrialdeko boterea partekatu zutenak, inoizko emaitzarik txarrenak jaso dituzte, eta datozen asteetan eta hilabeteetan barne eztabaida handiak izango dituzte etorkizunari eta politikoki bizirik irauteari begira.

Ekologisten kasuan, Yannick Jadotek botoen %4,63 bildu ditu, eta Fabien Roussel Frantziako Alderdi Komunistakoak, %2,28; biek ala biek deitu dute «eskuin muturrari aurre egitera» bigarren itzulian. Hau da, fronte errepublikanoa berriz osatzera eta Macronen alde bozkatzera.

Abstentzioa izan da gaurko bozen beste protagonistetako bat, azken bi hamarkadetako handiena izan baita. Behin-behineko zenbaketaren arabera, %26,31koa izan da.

Kanpainarik bitxiena

Frantzian azken hamarkadetako presidentetzarako hauteskunderik bitxienak izaten ari dira. Herritarrak ez dira erabat sartu kanpainan, edo berandu sartu dira, azken unean. Oporrak gertu daude, eta bi itzuliak Aste Santuaren inguruan egiten ari dira.

Eta asteotako egoera, giroa ez da batere erakargarria izan: koronabirusaren pandemia eta Ukrainako gerra bete-betean. Finean, ziurgabetasuna eta egonkortasunik eza nagusi diren honetan eman dute botoa gaur, etxean eta nazioartean tentsioa handia den honetan.

Hori, ezinbestean, nabarmen baldintzatzen ari da aurtengo kanpaina. Lehen itzuliaren aurretik inork ezin izan dio aurre egin Macroni plato berean; Frantziako estatuburuaren ingurukoek argudiatu zutenez, okupatuegia dagoelako Ukrainako gerrarekin eta diplomazia lanak egiten. Egungo agintariak, inoiz baino gehiago, presidente-hautagaiaren profila sustatu du.

Le Penen kasuan, presidentegai ultraeskuindarra duela bost urtekoa baino kanpaina hobea egiten ari da. Oraingoan, immigrazioaz eta gerra kulturalaz aritu beharrean, bizitzeko zailtasuna eta egunerokoaren garestitzea jarri ditu diskurtsoaren erdigunean, batez ere Errusiaren Ukrainako inbasioa hasi zenetik, eta horrek mesede egin dio; hori bai, bere programa eskuin muturrekoa da oraindik ere.

Zemmour aurkeztu izanak ere lagundu dio zeregin horretan eta bere burua zuritzeko helburuan, eta inoiz baino indartsuago egingo dio aurre Macroni datozen asteetan.


Zaintza publikoko zerbitzuen publifikazioa aldarrikatzeko greba, bihar

Publifikazioaren bidean, borrokak jarraitzen du leloarekin zaintza publikoaren esparrurako greba dago deituta biharko, martitzena. Soraluzen, egoitzako hainbat langilek bat egingo dute ELA sindikatuaren deiarekin. Laburbilduz, “zaintza profesionalizatua publikoa, duina, unibertsala eta doakoa” aldarrikatzen dute. LAB, UGT, ESK eta CCOO sindikatuek ere deitu dute greba.

Etxez etxeko laguntzako langileak, eguneko zentrokoak, egoitzetakoak… oro har, zaintza publikoan diharduten langileak daude deituta biharko grebara. 40.000 inguru, grebaren deitzaile ELA sindikatuaren esanetan.

Zazpi eskaera

Aldarrikatzen dutena da “zaintza profesionalizatua publikoa, duina, unibertsala eta doakoa”. Zentzu horretan, zazpi eskaera nagusi egin dituzte:

"1.Egoera bereziki kaltebera duten pertsonen zaintza zerbitzuen publifikazioa (etxez etxeko laguntza, eguneko zentroak, zentro erresidentzialak, etxebizitza komunitarioak, tutelatutako etxebizitzak, aterpetxeak, eta esku-hartze sozialeko beste zerbitzu batzuk).

2. Zuzeneko eta azpikontratatutako enpleguarentzako subrogazio eta finkatze bermea, aldi baterako lanpostuak barne.

3. 10.000 profesional gehiago kontratatu eta lanaldia %100eraino luzatu (baldin eta borondatez kontrakoa eskatzen ez bada).

4. Sektoreko genero-arrakala gainditzeko taxuzko neurriak eta zaintzaren balio sozial eta produktiboaren aitortza.

5. Zuzeneko arretaren ratioak hobetu eta bajan dauden langileen ordezkapena lehen egunetik hasita.

6. Lan osasuna bermatzeko neurri egokiak, batik bat arrisku psikosozialei dagokienez.

7. Langileen osatze emozionalerako plana, hein batean, bederen, pandemiaren kalte larriak arintzeko".

EAEk "hilkortasun-tasa handiena"

Besteak beste, ELAren ustez oraingo zaintza eredua “agortuta” dagoela erakutsi du pandemia honek. “EAE estatu independente bat balitz munduko hilkortasun-tasa handiena izango genuke Belgikaren ondoren, eta gogoratu nahi dugu gaixotutakoen herenak merkantilizatutako zaintza esparruan lan egiten duela edo bertako zerbitzua jasotzen duela”, salatu dute sindikatutik.

Gaineratu dute enpresa pribatu horiek “etekin ekonomikoa lehenesten” dutela, “eta ez pertsonak zaintzea. Hori guztia, gainera, “diru publikoz finantzatuta. Bere burua aurreratutzat duen gizarte batek nolatan onar dezake biziarekin negozioa egitea?”, galdetzen dute.

"Arreta duin eta integrala"

Uste dute “ezinbestekoa” dela “zaintza sektoreko profesionalen lan baldintzak hobetzea zaindu beharreko pertsonek arreta duin eta integrala izan dezaten biziaren ziklo desberdinetan, jaiotzetik heriotzaraino. Zaintza eredu honen oinarriak izan behar dira hurbiltasuna, kalitatezko tratua eta pertsonen autonomiarekiko errespetua”.

ELA sindikatuak jakinarazi duenez, “ELAk greba dinamika mantenduko du duintasunez zaindua izateko eskubidea bermatuko duen eta zaintzaileak zainduko dituen eredu bat erdietsi arte”.


HAPO-aren aurkezpena eta erakusketa

Zehaztasunak: "Usurbilgo udalbatzak Hiri Antolamendurako Plan Orokorra (HAPO) hasieraz onartu du. Dokumentuaren eduki nagusiak ezagutarazteko, aurkezpen publikoak eta erakusketak antolatu ditu, etxez etxe aldizkaria banatzeaz gain".

Aurkezpena: azaroak 15, 18:00, Potxoenea.

Erakusketa: Sutegin, azaroaren 20tik 22ra eta abenduaren 7tik urtarrilaren 31ra.

Antolatzailea: Usurbilgo Udala.


Gogoan eta hormetan

“Derioztarrak” egitasmoaren bidez, eta udalarekin elkarlanean, Wallart enpresako muralgileek kalera atera dituzte 50eko hamarkadako Derioko pertsonaia ospetsuak. Azaldu dutenez, proiektuaren helburua da Gernikako Arbola kalea eta Larrabarri ibilbidea dinamizatzea, eta, horretarako, lokaletako eta garajeetako ateak-eta pintatzeko proposamena egin zieten bertako auzokideei eta merkatariei. Izan ere, ate horietako asko hondatuta egon dira, itxita urteak daramatzate eta.

“Proposamenak oso harrena ona izan du, kaleak hiri-artearen galeria txikia bihurtzeko aukera eman baitu. Galeria horretan, antzinako oroitzapenak gogora ekartzen dituzten bitartean, derioztarrak paseatu daitezke, eta irudiez gozatu. Gainera, egitasmoak freskotasuna eta modernitatea ematen dizkio inguruari”. “Derioztarrak” egitasmoak omenaldia egiten die 50eko hamarkadako Derioko pertsonaia esanguratsuei. “Udalaren artxibategian arakatu dugu herriko aitita-amamek gogoan dituzten emakumeak, gizonak eta umeak topatzeko”.

Ibilbidearen hasieran (ezkerretik eskuinera), neskatila bat dago, saskia daramala eta jaietako arropa jantzita; ondoren, ume bi iturri-etan jolasten; eta gero, emakumezko esne-saltzailea eta emakume baserritar bat. Izkina hartu, eta aguazilarekin egiten dugu topo, bizikletaz dabilen eskolako irakaslearekin eta apaizgai birekin. Txarriboda bat ere irudikatu da horma batean, eta omenaldia egin zaio Jose Antonio Begoña “Kiki” kirolariari. Arin-arin dantza taldeko emakumezko dantzari baten irudiak amaitzen du ibilaldia. Irudiak tonu grisez eta argi-ilunez margotu dituzte, “gogoratzeko eta iraganera itzultzeko efektua lortzeko”, eta atzealde abstraktuen gainean ipini dituzte, “kaleari freskotasuna emateko”.

Marrazkiak margo akrilikoa erabilita egin dituzte, baina hasi baino lehen hormak eta pertsianak atondu behar izan zituzten egoera txarrean zeuden eta. “Erronka handia izan da pertsianetan-eta margotzea. Gainazal kurbatuak dira eta, hortaz, bidea topatu behar izan dugu, begirada gainazal irregularretik aldentzeko eta arreta irudietan ipintzeko”.


Gabonetako merkatuak aktibo ekonomiko garrantzitsua dira Alemanian

Alemania da Gabonak bizi diren herrialdeetako bat, batez ere, abenduan zehar hirietako plazak betetzen dituzten azoka txikiei esker. Gabonetako merkatuak aktibo garrantzitsuak dira Alemaniako ekonomiarentzat, eta milaka turista erakartzen dituzte.


Alebinen ligako laugarren jardunaldia zapatuan, Azkoitian

400 metro libre eta 100 metro bizkar probetan ariko dira lehian Aroa Azkune, Jokin Artetxe, Mikel Ezama eta Iker Esteban. Txapelketako jardunaldia 16:00etan hasiko da.

Zapatu honetan, otsailak 12, dataz atzeratutako alebinen ligako laugarren jardunaldia izango da Azkoitiko Elkarguneko igerilekuan, eta han parte hartuko dute Izarraitzeko hainbat igerilarik. 400 metro libre eta 100 metro bizkar probetan ariko dira lehian Aroa Azkune, Jokin Artetxe, Mikel Ezama eta Iker Esteban.

Beroketak arratsaldeko 15:00etan hasiko dituzte, eta beraz, Azkoitiko igerilekuaren sarreran elkartuko dira 14:50ean. Txapelketa, berriz, 16:00etan hasiko da.

Zorte on, eta aupa Izarraitz!


Mapa bat, autoezagutzarako

38 eta 44 urte artean izan ohi den «krisialdi unibertsalaz» ariko da Izaro Susperregi astrologoa urriaren 19an, Tolosako Amarozko auzoetxean emango duen tailerrean.

Astrologia entzun eta zodiakoaren zeinua etorriko zaio bati baino gehiagori burura: Leo, Piscis, Taurus, Scorpius. «Horoskopoari begira, normalean dakigun bakarra da jaio ginen momentuan eguzkia zein zeinutan zegoen, horri bakarrik begiratzen zaio», dio Izaro Susperregi astrologo lezoarrak. «Hortik harago» dagoen astrologiako ikasketak egin zituen Susperregik, eta urriaren 19an, hurrengo asteazkenean, ikastaro bat emango du Tolosako Amarozko auzoetxean, astrologiaren ikuspuntutik bizitza erdiko krisialdiaz. 19:30ean izango da.

Duela hiru urte eta erdi, bizitzak «halako esperientzia gogor bat, osasun kontu larri bat» ekarri zion Susperregiri, eta «erantzun zabalago batzuk bilatu nahian» egin zuen «topo» astrologiarekin. «Zentzua eman zion gertatzen ari zitzaidanari», kontatu du. Izan ere, astrologia norberaren autoezagutzarako erreminta moduan erabiltzen du Susperregik.

Astrologia psikologiko eta ebolutiboa praktikatzen du lezoarrak, «ez hain prediktiboa». Izan ere, korronte asko daude astrologiaren barruan, eta Susperregik jarraitzen duen korronteak autoezagutzaren esparrua ukitzen du. «Astrologiak norbanakoaren eta kolektiboaren mapa zabal bat ematen digu», esan du, eta hori lortzeko tresna nagusia jaiotze karta dela gaineratu du. «Espazio eta denbora koordenatu bat da jaiotze karta; beraz, gu jaio garen lekuan, ordu zehatz horretan, zerua nola zegoen konfiguratuta adierazten digu, planetak non zeuden kokatuta, hain zuzen». Kartaren osotasunak konfigurazio zehatza ematen du: «Ia-ia hatz-aztarna bat bezalakoa da, DNA astrala».

Eta zer zerikusi du zeruko konfigurazioak norbanakoaren bizitzarekin? Horri erantzuna emateko Hermes Trismegistroren Kybalionaren legeetara jotzen dute astrologoek: «Korrespondentzia legeak dio goian den bezala dela behean, eta alderantziz». Horrela, zeruari begiratuta aurkitzen dute lurrean gertatzen ari denaren azalpena.

Jaiotze kartan eguzkia, ilargia eta planetak zein kokapenetan dauden jakinda, norbanakoaren mapa hori osatzen doaz. «Adibidez, ilargiak jaiotze kartan pertsonaren alderdi emozionalari buruz hitz egiten digu; ilargiaren funtzioa, berez, berdina da guztiontzat, baina segun eta jaiotze kartan non duzun kokatuta, zure behar emozionalak modu batekoak edo bestekoak izango dira». Susperregik zehaztu du eguzkiak pertsonaren identitateaz hitz egiten duela, Merkuriok alderdi kognitiboaz, Venusek harremanez, eta horrela, planeta bakoitzak bizitzako esparru batez.

Bizitzaren zikloei begira

Planeten mugimenduak, ordea, «matematikoak» direnez, Susperregiren hitzetan matematikoki kalkula daiteke 2050. urtean planeta bakoitza non egongo den kokatuta une oro. Horrela, jaiotze kartaren bidez, bizitzaren zikloak aurreikus ditzakete astrologoek. Hori guztia landuko du Susperregik Tolosako tailerrean. Azaldu duenez, 38-44 urte inguruan, planeta batzuen mugimendu «nahiko bortitzak» gertatzen dira, bata bestearen atzetik, eta horrek, «krisialdia» sortzen du. «Bizitzak momentu batean berbideratze bat planteatzen digu; ordura arte bizi izandakoa planteatzen hasten gara, errealitateari beste zentzu bat eman nahian». Krisialdi «unibertsala» dela dio. «Denok pasatzen gara hortik».

Krisialdi hori bi modutara bizi daiteke, astrologo lezoarraren arabera: konpondu beharreko arazo bezala edo bizitzak berak planteatzen duen aukera gisa. Astrologiaren ikuspegitik osasuntsuena, olatuaren aurka igeri egin beharrean, olatua hartu eta norabide horretan joatea da. «Azkenean, transformaziorako aukera bat da, sufriarazten nauen irudi bat atzean utzi eta beste esperientzia batera joatea».

Tailerrean, beraz, 38-44 urte arteko krisia nola ulertzen den azalduko du Susperregik, zein konnotazio duen, eta, aurre egiteko zerbait izatetik, aukerara eta transformaziora bideratzeko proposamenak egingo ditu.

IKASTAROA

Izenburua. Bizitza erdiko krisialdia. Begirada bat astrologiatik.

Lekua. Amarozko auzoetxea, Tolosan.

Eguna. Urriaren 19a, asteazkena.

Ordua. 19:30.

Izen ematea. 647-84 02 13 edo astroizaro.izar@gmail.com.


San Joan bezperako gaua suaren bueltan dantzan ospatu dute Zumaian

Sanjuaniturrian herritar ugari bildu zen atzo suaren bueltan. Musika Eskolako ikasleek dantza egin zuten suaren inguruan, gainetik salto egin zuten beste hainbatek, eta txarrak sutara bota zituzten beste batzuk. Gero, Gernika parkean bildu zen zenbait herritar. Joaldunak adar hotsen laguntzaz iritsi ziren lehenbizi, eta jarraian, txalapartaren erritmora, antzerki eta dantza emanaldia eskaini zuten Astinduko kideek.


Bob Dylanen ehun kantu euskaraz kantatzeko prest

Xabi Payak "Bob Dylan ehun kantu" itzulpen liburua kaleratu du eta baita "Bihotza kate" album ilustratua ere.

Payak garbi utzi du bere zeregina: Amerikako Estatu Batuetako gizartetik mundu globalera ingelesez kantatutako testu poetikoak euskal herritarrentzat euskaratzea. Dylanen abestiak itzultzen ari zela aritu zen beste sormen lanean ere: bere amaren biografia zati bat biltzen duen Bihotza kate album ilustratua.


'Igo autobusera' saioa: 2023-10-06

Eskapularioa jantzita egin du uhinetan zehar bidaia gaur, egubakoitza, Maritxu Kajoi eguna, Arrasate Irratiko Igo autobusera! saioak. Maritxu Kajoi Komisioko kide Ander Zeziagarekin abiatu dute ibilbidea eta eskapulario bilduma-egilea den Nagore Llodio gonbidatu dute gero. Kontu horiez gainera, astebururako agenda hitzordu proposamenak, Joxe Landaren eguraldi iragarpena gaurko Igo autobusera! saioan entzungai.


"Tolosaldea Ibilian ikusi nahi dugu, etxerako bidearen alde"

Izan Bidea dinamikari amaiera emango dio Sare herritarrak Donostian datorren urriaren 8an, eta 3.127.326 kilometro osatzeko erronkan aurrerapausoa emateko, Etxerako bidea gertu lelopean ekimenak antolatu ditu maiatzaren 7rako.


Mugako hiru pasabide irekiko ditu Eric Spitz prefetak

Segurtatu du Sarako bideko, Lizuniagako eta Lizarrietako pasabideak irekiko dituela larunbatetik goiti.

Frantziako Gobernuak, «terrorismoaren kontra» egitea aitzakia hartuta, Hego Euskal Herriaren eta Ipar Euskal Herriaren arteko mugako zortzi pasabide hetsi zituen urtarrilean. Herritarrek protesta andana egin zituzten pasabide horietan, eta lekuko hautetsiek ere egoera salatu zuten. Euskal Hirigune Elkargoko Jean Rene Etxegarai lehendakariak gutun bat helarazi zion Eric Spitz prefetari iragan astean, mugak irekitzeko. Bada, hetsiak diren zortzi pasabideetatik hiru irekiko ditu prefetak, larunbat honetatik goiti: Sarako (Lapurdi) bidekoa, eta Lizuniagako eta Lizarrietako lepoetakoak. Sarako herrian daude bi pasabide horiek ere, Nafarroarekin mugan. Sud Ouest egunkariari baieztatu dio informazioa prefetak, arratsaldean.

Izan ere, martxoaren 10ean Atlantikoko Europa Hegoaldeko Erregioen Konferentzian parte hartu zuten Nafarroako Gobernuak eta Pirinio Atlantikoetako Prefeturak, eta, bertan, Sergio Perez Garcia Nafarroako Kanpo Ekintzetarako zuzendari nagusiak mugen itxiera malgutzeko galdegin zion Eric Spitz prefetari. Perezen esanetan, mugako zortzi pasabide itxi izanak «eragozpen ugari» eragin dizkie inguruko biztanleei: «Lan edo familia arrazoiengatik lurralde batetik bestera ibili behar dutenen mugimendua oztopatzen du, eta martxan diren lankidetza proiektuen garapena zaildu». Hori dela eta, «salbuespenak» ezartzeko eskatu zion gobernuko ordezkariak prefetari.

Beste pasabideek, ordea, itxirik segituko dute, oraingoz. Zehazki, honako bide hauek: Hendaia eta Hondarribia lotzen dituen itsasoko joan-jinkaria, Hendaiako merkantzia zubia, Izpegiko lepoa, Aldudeko ibarra eta Iturzaetako lepoa.


Euskal Herriko Sega Txapelketa jokatuko dute uztailaren 22an Zizurkilen

Atzo izan ziren Euskadiko eta Gipuzkoako Herri Kirol Federazioko kideak belardiak ikusten eta data eta lekua finkatu dituzte.

Euskadiko Herri Kirol Federazioko Igor Duñabeitia lehendakaria eta Gipuzkoako federazioko kide den Joseba Ostolaza izan ziren atzo, Zizurkilen, belardiak ikusten Euskal Herriko Sega Txapelketa bertan egin ote daitekeen erabakitzeko. «Gune oso polita da, belardi freskoarekin, leuna. Zelaiak erreka du alde bietan eta belardia fresko samar egotea ahalbidetzen du. Ikusleak etortzeko kotxea non utzi izango dute gainera», esan zuen Joseba Ostolazak Ataria Irratia-n. Belardiak eta inguruak behar bezalako ezaugarriak dituztela ikusita beraz, bertan jokatuko dute Euskal Herriko Sega Txapelketa uztailaren 22an, 18:00etatik aurrera. Gipuzkoako txapelketa uztailaren 9an jokatuko dute Asteasuko Bulano baserrian.

Lan eskerga

Ostolazarekin batera Igor Duñabeitia Euskadiko Herri Kirol Federazioko lehendakaria gerturatu zen Ataria Irratia-ra, eta bertan federazioak urte guztian egiten duen lanaren berri eman zuen. «18 diziplina ditugu guztira. Modalitate asko izaten dira herri kiroletan eta datak lotu behar izaten dira, txapelketak baitaude guztietan». Gogoratu zuen, era berean, selekzioa ere badagoela, sokatirakoa hain zuzen, eta iraileko lehen asteburuan izaten dela txapelketa. «Euskal selekzioa dugu sokatiran bai lurrean eta bai goman, udan egiten da lurra. Gainera hamabostean behin egiten ditugu pisuaren araberako txapelketa desberdinak. Mundialera euskal selekzio bezala gure ikurra eta nortasuna munduan zehar zabaltzea oso garrantzitsua da», esan zuen.

Txapelketa guztien atzealdean dagoen «sukaldeko lan handia» nabarmendu zuen, laguntzaile asko izaten dituztela gaineratuz. «Urtean zehar Euskadi bakarrik kontuan hartuta 43-46 txapelketa antolatzen ditugu. Egin kontu zenbat asteburu dituen urteak eta zenbatetan dugun txapelketaren bat».


Danborzaleak herri mugimendua abian Mutrikun

Eusko Jaurlaritzak 2004. urtean abiatu zuen eta aurtengo irailean berrabiaratuko dituen obra lanak gelditzea eta proiektuaren aurreko desadostasuna adieraztea du helburu Mutrikuko Danborzaleak herri mugimenduak. Hori dela eta, herri galdeketa deitzea eskatu diote eragileei, eta domekan egindako elkarretaratzea bidea ereintzeko ekimena izan da, eta erantzun ona izan du.

Iturria: Danborzaleak

Mutrikuko portuko plan berezia deituriko proiektuaren baitan, besteak beste, hondartza eremu berri bat sortu, bertarako sarbideak ezarri eta babes dikea eraiki zuten, baina obra lanak bukatu gabe geratu ziren. Urte luzez lanak bertan behera geratu ostean, proiektua berriz ere martxan jarriko dute. “Babes dikearen luzatzeaz gain, kirol portuaren eraikitzea, hondartza eremuaren pribatizazioa, danborra, moilaberri, arranpa, igerilekua eta ingurumen naturalaren suntsipenaren jarraipena izango da”, salatu dute elkarteko kideek.

Horren aurrean, herritarren artean sortu diren beldurrak azaleratzeko eta badia babesteko helburuagaz sortu dute herri mugimendua: “Ez gara alderdi politiko baten parte, eta Jaurlaritzaren zein udalaren aldetik sumatzen dugun informazio falta eta isiltasuna salatu nahi ditugu”. Danborzaleen helburua da prozesu parte hartzaile bat abian jarri, eta herritarrek proiektua onartzen duten edo ez erabakitzea ahalbidetzea. “Etorkizuna jokoan dagoen heinean, etorkizunari buruzko erabakia herritarrengana zabaltzeko eskaria egin nahi diogu Jaurlaritzari eta baita Mutrikuko Udalari ere”.


Hotza

Goizean, lanbroa eta lainoa. Eguzkitsu egongo da, tarteka hodeitsu, batez ere egunaren lehenengo partean. Norabide aldakorreko haize ahula ibiliko da eta eguerdi partean ipar-ekialdetik finkatuko da tarte biziekin. Tenperatura maximoak gutxi edo nahikoa igoko dira. Goizean goiz izotza.


Errusiak, Ukrainak eta Turkiak zerealen esportazioak desblokeatzeko aurreakordioa lortu dute

Zenbait komunikabideren arabera, Turkiako Armada arduratuko da Odesako kostaldetik minak eta beste edozein lehergailu kentzeaz, bai eta ontziei eremu neutraleraino eskolta emateaz ere. Plana aste honetan Ankaran egingo duten bileran ofizialean berrestea aurreikusten da.

Errusiako eta Ukrainako gobernuek aurreakordioa lortu dute, Turkiaren bitartekaritzarekin, Odesatik ale eta gariz betetako ontziei irteten uzteko, 'Izvestia' egunkariak Kremlineko iturriak aipatuz jaso duenez.

Informazio horien arabera, Turkiako Armada arduratuko da Odesako kostaldetik minak eta beste edozein lehergailu kentzeaz, bai eta ontziei eremu neutraleraino eskolta emateaz ere. Oraingoz, Odesarako baino ez da hitzarmena.

"Turkiako Armadak bere gain hartuko du Odesako eskualdeko minak kentzeko lana. Ontzi turkiarrek eskolta emanik aterako dira ontziak portutik eta haien babespean joango dira itsaso Beltzeko ur-eremu neutraleraino. Bosforotik hara, Errusiako gerraontziek emango diete eskolta, segurtasunez igaro eta probokazioak saihesteko", azaldu du hedabide horrek.

Aurreakordio honetarako elkarrizketetan parte hartu dute Nazio Batuen Erakundeko ordezkariek ere, eta espero da aste honen erdialdean berretsiko dela. Izan ere, ekainaren 8an eta 9an Turkiako hiriburuan elkartuko dira Sergei Lavrov eta Sergei Shoigu, Errusiako Atzerri ministro eta Defentsa ministroa, hurrenez hurren, euren homologoekin.

'Izvestia'-k aipatu iturriak dioenez, Ukrainako ale guztia trenbidez eta lurrez garraiatzen da Europar Batasunera, eta bide horietan dauden zailtasunengatik, ez da oraindik kontsumitzaileengana iritsi. Bestalde, egunkari errusiarrak gaineratu du Turkiako Parlamentuak berretsi egin duela Ankara akordio horretan egongo dela, elikagaien krisia konpontzeko duen interesagatik.

Zerealen prezioa izugarri igo den unean iritsi da aurrekordio hau. Izan ere, mundu osoko ale-esportatzaile nagusietako bat, Ukraina, blokeatuta egon da; Ukraina munduko bosgarren ale esportatzaile handiena da, bidalketen % 9rekin. Otsailaren 24an gerra hasi zenetik, 22,5 milioi tona zereal blokeatuta daude Ukrainako portuetan.

Hala ere, Vladimir Putin Errusiako presidenteak ukatu egin du Ukrainako gerra denik zerealen prezioen igoeraren erantzulea. Aspalditik datorren kontua dela dio, pandemia aurretik ere hasia zela arazoa. Hala, adierazi du Errusiak ez dituela esportazio horiek oztopatzen, eta Ukrainak beste bide batzuk erabil ditzakeela, hala nola Berdianskeko portua Azov itsasoan edo beste hainbat herrialde batzuetatik barrena, Bielorrusiatik, esaterako.


Arantxa Izeta: "Ukraina Europako ale biltegi handiena da, gari eta arto ugari esportatzen da bertatik"

Legazpiko Bellota Agrisolutions enpresako marketin arduraduna da Arantxa Izeta. Kontatu duenez, jada hasi dira ondorioak pairatzen. Ukrainara ezin makinarik saldu, eta, Errusiara bidaltzeko jada arazoak dituztela esan du.

Oraingoz zehaztasunik ez Swift-ari loturiko zigor ekonomikoei dagokienez, eta hori argitzeko esperoan kezkatuta daude euskal enpresak. Kievi eta Moskuri nekazaritzarako makineria saltzen die Bellota Agrisolutions enpresak. Errusiara saldutako makinaria errepidez eramateko ondorioak sumatzen hasi dira, Arantza Izeta enpresako marketin arduradunaren esanetan. Ukraina, Europako ale biltegi handiena dela ere kontatu du.


'Umorea disekzio-mahaian: Nork, nondik, nola?'

Berbaldia. Hizlaria: Ane Labaka idazle eta bertsolaria. Hitzez eta Ahotsez egitarauaren barruan.


Pilota txapelketa Adunan

Haur eta gaztetxoen mailako pilota eta pala partidak jokatu dituzte, gaurkoan, Adunako pilotalekuan. Ikusle ugari bertaratu da pilotalekura, azken asteetako txapelketari amaiera polita emanez.

Irabazleak

Alebinak: Iraola-Peñagarikano.

Benjaminak: Naldaiz-Arrieta.

Paleta alebinak: Luluaga-Alkorta.

Infantilak, eskuz: Landa-Munduate.

Paleta infantilak: Irazusta-Goia.

Eskuz kadeteak: Murua-Ormaetxea.


Urtarrileko Uztarria aldizkariaren aurrerapena: Miren Gorrotxategi

Uztarria Komunikazio Taldeak egunotan banatuko du 2021eko lehen aldizkaria, eta urtarrileko zenbaki horren edukien artean dago Miren Gorrotxategi idazleari Erretratua atalerako eginiko elkarrizketa. Horren aurrerapen bideoa da honako hau.

2016an 33 ezkil lehen lana argitaratu ondoren, hil honetan aurkeztuko du Miren Gorrotxategi azpeitiarrak bere bigarren eleberria: Sotoan gordeak. Nobela beltzari eutsi dio Gorrotxategik bigarren argitalpen honetan ere; 2019ko (H)ilbeltza beka eskuratu ondoren gauzatu du bigarren liburua azpeitiarrak. Eleberri berria ez ezik, beste hainbat kontu hizpide izan ditu Gorrotxategik 2021eko urtarrileko Uztarria aldizkariaren Erretratua ataleko elkarrizketan.

Egunotan banatuko du Uztarria Komunikazio Taldeak 2021eko lehen aldizkaria. Bideo honetan, Miren Gorrotxategiren elkarrizketaren aurrerapena ikus daiteke.